TUT-studente in bebloede koshuiskamer gekryArgieffoto: Nico Strydom Twee studente van die Tshwane Universiteit vir Tegnologie (TUT) se Mbombela-kampus in Nelspruit is Sondag in ŉ bebloede koshuiskamer gevind nadat hulle glo met ŉ mes aangeval en gesteek is. Brig. Leonard Hlathi, polisiewoordvoerder, het gesê die studente, ŉ man en ŉ vrou onderskeidelik 25 en 21 jaar oud, is in die vroeë oggendure in die Urban Cove-koshuis gevind waar die man gebly het. “Daar was bloed oral in die kamer. Die twee studente, vermoedelik ŉ paartjie, het gelewe en is na ŉ nabygeleë hospitaal geneem waar hulle tans bewusteloos is,” het Hlathi gesê. Die motief vir die aanval is onbekend en word ondersoek. Niemand is nog in verband met die voorval in hegtenis geneem nie.